સ્વસ્થ અને સૂઝવાળા શાસકને છાજે તેવો ઉત્તમ વહીવટ તેમણે પૂરો પાડ્યો. આર્યકન્યા ગુરુકુળ જેવી સંસ્થા ઊભી કરવામાં તેઓ નાનજીભાઇ મહેતા સાથે એક પૂરક બળ બનીને ઊભા રહ્યાં. કન્યા કેળવણીની બાબતમાં આવી જાગૃતિ તેમજ તે માટેના નક્કર પ્રયાસ એ નટવરસિંહજીની દીર્ઘદૃષ્ટિ સૂચવે છે. અનેક બાળાઓનું શૈક્ષણિક ઘડતર આ સંસ્થાએ કર્યું. પોરબંદરે ગાંધીની ભેટ આપી તેથી જગતના ચોકમાં તેનું નામ ઝળહળા છે. પરંતુ ગાંધી ઉપરાંત નાનજી કાળીદાસ જેવા શ્રેષ્ઠી તથા નટવરસિંહજી જેવા શીલભદ્ર રાજવીને પણ જન્મ આપનાર પોરબંદરની ભૂમિ નમન કરવાને પાત્ર છે. પોરબંદરના દરિયા કિનારે આજે પણ જેનું આકર્ષણ છે તેવી ચોપાટીનું કામ પણ આ રાજવીની દીર્ધદૃષ્ટિને કારણે સંપન્ન થયું.